রীনা তালুকদার কবিতা মিলনসাগর Rina Talukdar Poetry Milansagar
কবি রীনা তালুকদার - জন্মগ্রহণ করেন বাংলাদেশের, লক্ষ্মীপুর জেলার, রায়পুর থামার অন্তর্গত পূর্ব
কেরোয়া গ্রামে তাঁর মাতামহের (নানা) বাড়ীতে। তাঁর পৈতৃক বাড়ী লক্ষ্মীপুর জেলার, রামগঞ্জ থানার, দক্ষিণ
ফতেপুর গ্রামে। মা আনোয়ারা বেগম, বাবা মোঃ আবদুল করিম। কবি চার ভাই বোনের মধ্যে প্রথম। তাঁরা
চার ভাইবোনই সাহিত্য-সংস্কৃতি ও সামাজিক সংগঠনের সাথে জড়িত।
কবি পশ্চিম কেরোয়া সরকারী প্রাথমিক বিদ্যালয় থেকে পাশ করে, রায়পুর পাইলট বালিকা উচ্চ বিদ্যালয়ে
সপ্তম শ্রেণী পর্যন্ত পড়ে, পরবর্তীতে পানপাড়া উচ্চ বিদ্যালয় থেকে এস.এস.সি উত্তীর্ণ হন। এরপর রামগঞ্জ
সরকারী কলেজ থেকে এইচ.এস.সি, বেগম বদরুননেসা সরকারী মহিলা কলেজ থেকে বি.এ ও এম.এ পাশ
করেন। তিনি ছাত্র জীবনে বাংলাদেশ ন্যাশনাল ক্যাডেট কোর (বি.এন.সি.সি)-এর ক্যাডেট ছিলেন।
লেখালেখি শুরু করেন ১৯৮৬ সাল থেকে। প্রথম লেখা ছাপা হয় ১৯৮৭ সালে। নব্বই দশকে তাঁর প্রথম
কাব্যগ্রন্থ ‘‘নিসঙ্গতার সুখ”, প্রকাশিত হয় ১৯৯৯সালের একুশে গ্রন্থমেলায়। তিনি ‘‘জাগ্রত”  সাহিত্য
সংকলনের সম্পাদক। বিশেষ সংখ্যাসহ বিভিন্ন সাপ্তাহিক, পাক্ষিক, মাসিক ও দৈনিক পত্রিকায় নিয়মিত
লিখছেন। তিনি বিভিন্ন সামাজিক ও সাংস্কৃতিক সংগঠনের সাথে জড়িত ছিলেন যেমন বেগম বদরুননেসা
কলেজ ছাত্রলীগ এর সাবেক সভাপতি, ঢাকা মহানগর (দক্ষিণ) ছাত্রলীগ এর সাবেক সহ-সভাপতি, জাতীয়
সংস্কৃতি কেন্দ্রের সাবেক সদস্য, বাংলাদেশ সাংবাদিক কল্যাণ সমিতি (বাসাকস) এর সাবেক সমাজ কল্যাণ
সম্পাদক, স্বরশীলন (আবৃত্তি চর্চা কেন্দ্র) এর প্রতিষ্ঠাতা সদস্যা প্রভৃতি। এছাড়া তিনি অনুপ্রাস-নিউমার্কেট
থানা শাখার সাবেক সাধারণ সম্পাদক ও অনুপ্রাস কেন্দ্রীয় নির্বাহী কমিটির যুগ্ম-মহাসচিব-১ হিসাবে দায়িত্ব
পালন করেছেন।
তাঁর কবিতার বিষয়ে বক্তব্য -‘‘পৃথিবীতে সবচেয়ে শ্রেষ্ঠ স্থাপত্য কলা হচ্ছে মানব দেহ, প্রকৃতি ও বিজ্ঞান
মানুষের কল্যাণে নিয়োজিত এ জন্য কবিতায় প্রকৃতি ও বিজ্ঞানকে মানুষের যাপিত জীবন-জৈবিক
অনুভূতির সাথে সমন্বয় সাধন করে কবিতার শরীর গঠন করা।” তিনি ছোট গল্প, প্রবন্ধ-নিবন্ধ, শিশু গল্প-
বিজ্ঞান ছড়া, কিশোর গল্প- বিজ্ঞান ছড়া- বিজ্ঞান কবিতা, বিজ্ঞান হাইকু, বিজ্ঞান সেনরু, বিজ্ঞান রুবাই, বিজ্ঞান
লিমেরিক, বিজ্ঞান লিরিক, বিজ্ঞান ট্রিওলেট, বিজ্ঞান শিজো, বিজ্ঞান ক্লেরিহিউ, বিজ্ঞান সনেট, টাংকা, বাণী,
গান সমানভাবে চর্চা করছেন। প্রকাশ করছেন বিষয়ভিক্তিক বিজ্ঞান কবিতা ও বিজ্ঞান কবিতা বিষয়ক
প্রবন্ধের বই। তার লেখার বিষয়বস্তু প্রেম, বিজ্ঞান, দর্শন, গণচেতনা, সৃষ্টিজগত, আধ্যাত্মিকতা, প্রকৃতির
ঋতুবৈচিত্র্য, বৃষ্টি-নদী-ফুল-পাখী, শিশু, বঙ্গবন্ধু, মা- মাতৃভূমি, ইতিহাস-ঐতিহ্য, নারীর অধিকার, দুঃখ-কষ্ট,
সামাজিক মর্যাদা ও নারী প্রগতি ইত্যাদি।
কবির প্রাপ্ত সম্মাননার মধ্যে রয়েছে “বীর মুক্তিযোদ্ধা মোস্তফা কামাল স্মৃতি ফাউন্ডেশন- মহান বিজয় দিবস,
২০১১” সম্মাননা, “সাপ্তাহিক শারদীয়া কাব্যলোক বিশেষ সম্মাননা, ২০১৩” প্রভৃতি।
বর্তমানে তিনি অনুপ্রাস জাতীয় কবি সংগঠনের কেন্দ্রীয় নির্বাহী কমিটির নির্বাহী সচিব ও জাগ্রত সাহিত্য
পরিষদের সাধারণ সম্পাদকের দায়িত্ব পালন করছেন। ২০১৪ সালের জুন মাসে প্রকাশিত তার কাব্যগ্রন্থ
‘বিজ্ঞান কবিতা’ এবং জানুয়ারী, ২০১৫ সালে প্রকাশিত ‘বিজ্ঞান কবিতার ভাবনা’ ও আগস্ট, ২০১৫ সালে
প্রকাশিত ‘কাব্য কথায় ইলিশ’ দুটি প্রবন্ধের বই পাঠক মহলে নবতর ভাবনার উদ্রেক করেছে। এই বইয়ে
অন্তর্ভুক্ত লেখা বিভিন্ন সময়ে পত্র পত্রিকায় ছাপা হয়েছে। বই প্রকাশের সময় কিছুটা সংশোধন ও
সংযোজন করা হয়েছে।
তাঁর প্রকাশিত বই এর মধ্যে রয়েছে কাব্যগ্রন্থ “প্রেমের বিজ্ঞান কবিতা” (২০১৫), “বিজ্ঞান কবিতা-১”, (২০১৪),
“ঋতু বৈচিত্র্যের কবিতা-১” (২০১৪), “নারীবাদী কবিতা-১” (২০১৪ একুশে গ্রন্থমেলা, দ্বিতীয় সংস্করণ-ডিসেম্বর,
২০১৪), “প্রেমের কবিতা-১” (২০১৩, একুশে গ্রন্থমেলা), “যেদিন পেয়েছি নীল খাম” (অনুকাব্য ২০১১, দ্বিতীয়
সংস্করণ ২০১২ একুশে গ্রন্থমেলা), “বৃন্দাবনের শরদিন্দু” (২০১১, একুশে গ্রন্থমেলা), “অসম্বর শ্রাবণের মেঘ”
(২০১০), “নিঃসঙ্গতার সুখ” (১৯৯৯, একুশে গ্রন্থমেলা) প্রভৃতি।
তাঁর কাব্যগ্রন্থ : বঙ্গবন্ধু সিরিজ এর মধ্যে রয়েছে “সাত মার্চ শব্দের ডিনামাইট” (২০১৫), “সবুজ দেশের
রাজকুমার” (২০১১, একুশে গ্রন্থমেলা) প্রভৃতি।
তাঁর প্রকাশিত প্রবন্ধগ্রন্থের মধ্যে রয়েছে “বিজ্ঞান কবিতার ভাবনা” (২০১৫), “কাব্য কথায় ইলিশ” (২০১৫)।
তাঁর সম্পাদিত বইয়ের মধ্যে রয়েছে ‘‘জাগ্রত” সাহিত্য সংকলন ও কাব্যগ্রন্থ “শ্রাবণ মেঘের পালক” (একুশে
গ্রন্থমেলা ২০১২)।
সহযোগী সম্পাদনায় প্রকাশিত হয়েছে “অনুপ্রাস স্মরণিকা” (সম্পাদক - শেখ সামসুল হক, ২০১০), “অনুপ্রাস
একুশের কবিতা সংকলন” (সম্পাদক - শেখ সামসুল হক, ২০১৪), “অনুপ্রাস স্বাধীনতার কবিতা সংকলন” (দ্বি-
ভাষিক, সম্পাদক - শেখ সামসুল হক, ২০১৪), “অনুপ্রাস একুশের কবিতা সংকলন” (দ্বি-ভাষিক, সম্পাদক -
শেখ সামসুল হক, ২০১৫), “কবিতায় শরৎ” (সম্পাদক - মিজানুর রহমান সজল ও সুরাইয়া আক্তার রিমা,
২০১৫), “অনুপ্রাস স্বাধীনতার কবিতা সংকলন” (সম্পাদক - শেখ সামসুল হক, ২০১৫), “কবি বেগম
বদরুননেসা আলীর ৬৪তম জন্মোৎসব সংকলন” (প্রধান সম্পাদক - শেখ সামসুল হক, ২০১৫), “অনুপ্রাস
বৈশাখী কবিতা সংকলন” (দ্বি-ভাষিক, সম্পাদক - শেখ সামসুল হক যন্ত্রস্থ) প্রভৃতি।
যৌথ প্রকাশিত বই এর মধ্যে রয়েছে “অনুভবের পঙ্তিমালা” (সম্পাদক - আনঞ্জুমান আরা শিল্পী, কাব্য
সংকলন-একুশে গ্রন্থমেলা ২০১১), “একুশের কবিতা” (সম্পাদক - মিজানুর রহমান সজল ও জাফর সাদিক,
২০১৩), “একশ কবির প্রেমের কবিতা-১” (সম্পাদক - মোঃ মোবারক হোসেন, একুশে গ্রন্থমেলা, ২০১৩), “একশ
কবির প্রেমের কবিতা-২” (সম্পাদক - মোঃ মোবারক হোসেন, একুশে গ্রন্থমেলা, ২০১৪), “বর্ষার কবিতা”
(সম্পাদক - মিজানুর রহমান সজল ও সুরাইয়া আক্তার রিমা, ২০১৩), “কবিতায় বঙ্গবন্ধু” (সম্পাদক -
মিজানুর রহমান সজল ও সুরাইয়া আক্তার রিমা, ২০১৪), “রাজাকারের কিসসা” (সম্পাদক - মানিক দে,
ভারত, ২০১৪), “নির্বাচিত প্রেমের পংক্তিমালা” (সম্পাদক - আতিক আজিজ, ২০১৫) প্রভৃতি।
আমরা মিলনসাগরে  কবি রীনা তালুকদারের কবিতা তুলে আনন্দিত।
উত্স - কবির সঙ্গে ইমেলে পত্রালাপ।

কবি রীনা তালুকদারের মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতা প্রথম প্রকাশ - ২০.১.২০১৬
এই পাতার পরিবর্ধিত সংস্করণ - ১১.২.২০১৬
...